
ACORD 104/2006, DE 5 D’ABRIL, DEL PLE DEL CONSELL DE L’AUDIOVISUAL DE CATALUNYA
Expedient núm. 05/A/06  Sol·licitud d’informe en relació a l’adjudicació de Ràdio Puigcerdà (92.0 MHz)

1. Antecedents

1. El 16 de març de 2006 el conseller primer ha tramés un escrit (registre entrada 661/2006) en el qual es sol·licita, als efectes previstos a la lletra c de l’article 10 de la Llei 2/2000, de 4 de maig del Consell de l’Audiovisual de Catalunya, l’emissió d’informe en relació amb la sol·licitud d’adjudicació definitiva de la concessió per a la gestió indirecta del servei públic de radiodifusió sonora amb modulació de freqüència Puigcerdà 92.0 MHz, en favor de la societat Ràdio Puigcerdà, SL.

2. L’escrit ve acompanyat del corresponent  expedient administratiu que incorpora llurs antecedents, justificacions i informes exigits en relació a l’adjudicació definitiva de la concessió per a la gestió indirecta del servei públic de radiodifusió sonora amb modulació de freqüència (Puigcerdà 92.0 MHz), en favor de la societat Ràdio Puigcerdà, SL.

3. Analitzat l’expedient administratiu s’observa que 30 de juliol de 1991 el Govern de la Generalitat va atorgar a Ràdio Puigcerdà, SL, SA amb caràcter provisional l’adjudicació d’una emissora de freqüència modulada de tipus comercial, a la localitat de Puigcerdà, en la freqüència 92.0 MHz, situació de provisionalitat que encara es manté fins a la data d’avui. 

 2. Consideracions jurídiques
1. Els Decrets 79/1989 i 80/1989, de 4 d’abril, ara derogats, regulaven el procés i  l’exercici, mitjançant concessió, del servei públic de radiodifusió sonora per ones mètriques amb modulació de freqüència, pel que feia al procés d’adjudicació de les concessions, i també les obligacions que s’imposaven al concessionari.

L’article 7 de decret establia que el procés concessional tenia dues fases en el moment de l’adjudicació. Una de provisional prèvia a la concessions i una altra d’adjudicació definitiva que s'atorgava un cop aprovat el corresponent projecte tècnic de les instal·lacions i superada la reglamentària inspecció d'aquesta. També, establia que només l'acord mitjançant el qual s’elevava a definitiva l'adjudicació de la concessió permetia a l'adjudicatari l'inici regular d'emissions, d'acord amb els condicionaments particulars del mateix títol i amb la normativa reguladora del servei de radiodifusió que li era d'aplicació. 

Posteriorment, es va aprovar el Decret 269/1998, de 21 d’octubre, mitjançant el qual es regula el règim jurídic del servei de radiodifusió sonora en ones mètriques amb modulació de freqüència, de caràcter comercial, a l'àmbit territorial de Catalunya el qual derogava els dos decrets esmentats. En aquest cas, s’adequava la fórmula de l’adjudicació provisional de la concessió administrativa a la llei de Contractes de les administracions públiques i, per tant, regula una adjudicació definitiva condicionada a l'aprovació del projecte tècnic i a l'atorgament, per part de l'Administració competent, de la preceptiva autorització de posada en funcionament de l'emissora o acta de conformitat. 

2. El procediment administratiu en el si del qual té el seu origen la petició d’informe, és fruit d’un acord del Govern de la Generalitat de 30 de juliol de 1991 en el qual, a l’empara dels Decrets 79/1989 i 80/1989, de 4 d’abril, s’atorgava provisionalment una concessió a Ràdio Puigcerdà, SL i, per tant, es tracta d’un acord adoptat en un moment previ a l’aprovació de la Llei 8/1996, de 5 de juliol, de regulació de la programació audiovisual distribuïda per cable, que creava el Consell i de la llei 2/2000, de 4 de maig i, per tant el Consell no tenia legalment atribuïda cap potestat o facultat d’intervenció preceptiva i vinculant. 

És clar, doncs, que ens trobem davant d’un procediment en la tramitació del qual s’han de respectar tots aquells principis i criteris que originalment són aplicables al mateix, de tal forma que la intervenció del Consell, com ja ha estat interpretat altres vegades, sota la forma d’informe, i sigui quina sigui la seva naturalesa, no resulta procedent. 

El Ple del Consell de l'Audiovisual de Catalunya, ha adoptat els següents,
ACORDS

1. Considerar que la petició d’informe no es correspon amb l’exercici d’atribucions pròpies del Consell d’acord amb el que s’ha exposat anteriorment i, en conseqüència, no emetre informe en relació amb la sol·licitud d’adjudicació definitiva de la concessió per a la gestió indirecta del servei públic de radiodifusió sonora amb modulació de freqüència Puigcerdà 92.0 MHz, a favor de la societat Radio Puigcerdà, SL.

2. Comunicar aquest acord al conseller primer la Generalitat de Catalunya.

Barcelona, 5 d’abril de 2006

Josep M. Carbonell i Abelló                                    Antoni Bayona  Rocamora

President                                                                 Conseller secretari
